Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за чужденците в Република България

(Обн., ДВ, бр. 153 от 1998 г.; изм. и доп., бр. 70 от 1999 г., бр. 42 и 112 от 2001 г., бр. 45 и 54 от 2002 г., бр. 37 и 103 от 2003 г., бр. 37 и 70 от 2004 г., бр. 11, 63 и 88 от 2005 г., бр. 30 и 82 от 2006 г., бр. 11, 29, 52, 63 и 109 от 2007 г., бр. 13, 26, 28 и 69 от 2008 г. и бр. 12, 32, 36, 74 и 82 от 2009 г.)

§ 1. В чл. 9а се правят следните допълнения:
1. В ал. 3 се създава изречение второ: 
„Биометричните данни, които включват изображение на лицето и десет пръстови отпечатъка на кандидата, се събират по ред, определен с акт на Министерския съвет.” 
2. Създава се ал. 5:
„(5) От изискването за снемане на пръстови отпечатъци се освобождават следните кандидати:
1. деца на възраст под 12 години;
2. лица, при които снемането на пръстови отпечатъци е физически невъзможно; ако е възможно снемането на пръстови отпечатъци от по-малко от 10 пръста, се снема съответният брой пръстови отпечатъци; ако снемането е временно невъзможно, от кандидата се изисква да даде пръстови отпечатъци при следващото заявление;
3. държавните или правителствените ръководители и членовете на националното правителство и придружаващите ги съпруги/съпрузи, както и членовете на официалната им делегация, когато са поканени от правителства на държави членки или от международни организации с официална цел;
4. кралски особи и други високопоставени членове на кралското семейство, когато са поканени от правителства на държави членки или от международни организации с официална цел.”
§ 2. Член 14а се отменя.

Законът е приет от 41-ото Народно събрание на ……………...… 2009 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

М  О  Т  И  В  И

към проекта на Закон за изменение и допълнение на Закона за чужденците в Република България

Законопроектът за изменение и допълнение на Закона за чужденците в Република България има за цел привеждане на националната нормативна уредба в съответствие с Регламент (ЕО) № 390/2009 на Европейския парламент и на Съвета от 23 април 2009 г. за изменение на Общите консулски инструкции за издаване на визи от дипломатическите мисии и консулските служби във връзка с въвеждането на биометрични данни и за включване на разпоредби относно организацията на приемането и обработването на заявления за издаване на визи (ОВ, бр. L 131/28.5.2009).
С цитирания регламент се въвеждат правила и стандарти за събиране на биометрични данни (идентификатори) с оглед на тяхното включване във Визовата информационна система. Влизането в експлоатация на Визовата информационна система (ВИС) на Европейския съюз е предвидено за края на 2009 г./началото на 2010 г. Дотогава консулските служби на всички шенгенски страни трябва да са в състояние да събират пръстови отпечатъци от кандидати за визи в І регион за внедряване (Северна Африка), а 20 дни след тази начална дата ВИС трябва да заработи и на граничните контролно-пропускателни пунктове на външните граници. Към датата на присъединяване на Република България към Шенгенското пространство всички български консулски служби от регионите, в които функционира ВИС, както и граничните контролно-пропускателни пунктове на външните граници трябва да са оборудвани и да имат пълна готовност за събиране на биометрични данни.
В чл. 9а, ал. 3 и 4 на действащия Закон за чужденците в Република България е предвидено събирането на биометрични данни, които могат да се използват само за проверка на действителната самоличност и за разпознаване или установяване на самоличност във връзка с подаването на заявление за виза или в рамките на граничния контрол или административния контрол на чужденците. С влизането в сила на регламента се определят категориите лица, от които не се събират биометрични данни. Тези изключения се въвеждат в Закона за чужденците в Република България с предлагания законопроект. 
В законопроекта се предвижда биометричните данни да се събират по ред, определен с акт на Министерския съвет, при спазване достиженията на правото от Шенген. С подзаконов акт (Наредба за условията и реда за издаване на визи и определяне на визовия режим) ще бъдат уредени правилата и организацията за събиране на биометрични данни при спазване на Регламент 390/2009 и начинът за оторизиране на длъжностни лица за тяхната обработка.
С оглед подготовката за присъединяването към Шенгенското пространство и бъдещото свързване на Националната визова информационна система с Визовата информационна система на Европейския съюз е необходимо да се инициират законодателни промени в този смисъл.
В законопроекта се предлага и отмяна на чл. 14а относно издаването на групова виза. Този текст на практика и към момента не се прилага. В подзаконовата уредба не са предвидени специален ред, изискуеми документи и такса за издаване на такава виза, което е в синхрон с промяната в Шенгенското законодателство. С публикувания в „Официален вестник” на Европейския съюз, брой L 243 от 15 септември 2009 г. Регламент (ЕО) № 810/2009 на Европейския парламент и на Съвета от 13 юли 2009 г. за създаване на Визов кодекс на общността (Визов кодекс), разпоредбите относно груповата виза се отменят.
Предвид изложеното Министерският съвет предлага на Народното събрание да разгледа и приеме проекта на Закон за изменение и допълнение на Закона за чужденците в Република България.

МИНИСТЪР-ПРЕДСЕДАТЕЛ:

							(Бойко Борисов)